
Р Е Ш Е Н И Е
№ РП-387-19-024/12.06.2019г.
Днес, 12.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У  С  Т  А  Н  О  В  И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) по сигнал с рег. № ЦУ 01/С-387/17.05.2019г.
Сигналът е подаден против Георг Спартански – кмет на Община П. и С.Г. - началник на отдел „Култура“ в Община П.
По същество, твърденията в сигнала са, че е налице конфликт на интереси между С.Г. - началник  отдел „Култура“ в Община П. и В.Р. - управител на „***“ ООД, единствената фирма, която озвучавала всички мероприятия на общината в последните 3 години. Посочва се, че С.Г. и В.Р. от години живеели на семейни начала. В сигнала още се твърди, че почти всички обществени поръчки, дадени от община П. на фирма „***“ ООД са без проведени процедури, а с покана и директно договаряне между фирмата и кмета на общината или друг човек от администрацията.
В Комисията е получено писмо с вх. № ЦУ 01/С-387/17.05.2019г. от АДФИ, с което е предоставено писмо от председателя на КЗК с изх. № ИЗР – 396/22.02.2019г. и Постановление за отказ да се образува досъдебно производство от 08.02.2019г. на РП – П. с № В-4476/2018г. от 11.02.2019г., ведно с копие от прокурорската преписка с № В-4476/2018г.
Комисията служебно е направила справка в регистъра на сигналите за конфликт на интереси в КПКОНПИ.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице с посочени три имена, ЕГН, адрес за кореспонденция, телефон, електронна поща и е подписан.
След служебно извършена проверка в регистъра на сигналите за конфликт на интереси в КПКОНПИ е установено, че в КПКОНПИ е постъпил идентичен сигнал с вх. № ЦУ 01/С-479/11.10.2018г. КПКОНПИ е разгледала сигнала и е приела решение с рег. № РС-479-18-011/13.02.2019г., с което не е установила конфликт на интереси по отношение на Георг Спартански – кмет на Община П. и е прекратила производството за конфликт на интереси по отношение на С.Г. - началник на отдел „Култура“ в Община П., като на основание §2, ал.1, т.1 и ал.8 от ДР на ЗПКОНПИ е препратила сигнала до кмета на Община П., в качеството му на орган по назначаване.
Решението с рег. № РС-479-18-011/13.02.2019г. е надлежно съобщено по реда на чл.75 от ЗПКОНПИ.
Окръжна прокуратура – П. е уведомила КПКОНПИ с писмо с вх. № ЦУ 01/10986 от 25.04.2019г., за прието Постановление за отказ да се образува наказателно производство с рег. № 1153/2019г. от 23.04.2019г. против решение с рег. № РС-479-18-011/13.02.2019г. по преписка № ЦУ 01/7453/2019г. на КПКОНПИ и за прекратяване на прокурорската преписка в тази връзка.
Кметът на Община П. – Георг Спартански е изпратил с писмо с вх. № ЦУ 01/12115 от 17.05.2019г. на КПКОНПИ своя Заповед № РД – 10-567/09.05.2019г., с която не е установил конфликт на интереси между С.Г. и В.Р. поради липса на частен интерес.
Въз основа на така изяснената фактическа обстановка, Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки, Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от идентифицирано по смисъла на чл.48, ал.1, т.1 от ЗПКОНПИ лице.
Настоящият сигнал с рег. № ЦУ 01/С-387/17.05.2019г. е идентичен със сигнал с рег. № ЦУ 01/С-479/11.10.2018г., по който има влязло в сила решение с рег. № РС-479-18-011/13.02.2019г., с което не е установен конфликт на интереси по отношение на Георг Спартански – кмет на Община П. и е прекратено производството за конфликт на интереси по отношение на С.Г. - началник  на отдел „Култура“ в Община П.
По отношение на Георг Спартански – кмет на Община П. е налице приключило производство с влязъл в сила акт на 23.04.2019г. със същия предмет, образувано пред същия орган и с участието на същите страни.
Длъжността заемана от С.Г. не е  висша публична длъжност с оглед разпоредбата на чл.6, ал.1 от ЗПКОНПИ, а попада в обхвата на §2, ал.1, т.1 от ДР на ЗПКОНПИ. 
В тази връзка, КПКОНПИ е препратила сигнал с рег. № ЦУ 01/С-479/11.10.2018г. до кмета на Община П. Същият, на основание §2, ал.8 от ДР на ЗПКОНПИ в качеството му на орган по назначаване на В.Г., е провел производство за конфликт на интереси, като е издал Заповед № РД – 10-567/09.05.2019г., с която не е установил конфликт на интереси между С.Г. и В.Р. поради липса на частен интерес.
Съгласно чл.27, ал.2, т.1 от АПК, липсата на влязъл в сила акт със същия предмет и страни пред същия административен орган, е абсолютна процесуална предпоставка за образуване и развитие на производството по настоящия сигнал, за което КПКОНПИ следи служебно.
Предвид гореизложеното, на основание чл.27, ал.2, т.1 от АПК, във вр. с чл.74, ал.2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:
ПРЕКРАТЯВА производството по сигнал с рег. № ЦУ 01/С-387/17.05.2019г. против Георг Леонидов Спартански, ЕГН ***– кмет на Община П.
ПРЕКРАТЯВА производството по сигнал с рег. № ЦУ 01/С-387/17.05.2019г. против С.А.Г. - началник на отдел „Култура“ в Община П.
На основание чл.76, ал.2 от ЗПКОНПИ, Окръжна прокуратура - Плевен може да протестира решението пред Административен съд - Плевен, в едномесечен срок от съобщаването му.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.

КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

